VEGA & Live Nation præsenterer
**Monster Magnet medbringer *Last Patrol* til koncert i VEGA**
*Når det amerikanske stoner-rockband Monster Magnet slår vejen forbi Lille VEGA den 20. januar, kan man høre sange fra det nye album* Last Patrol*, der udkommer i midten af oktober. Sidst bandet gæstede VEGA, henførte de et fyldt Lille VEGA.*

**Nyt album ude i midt-oktober**
Nærmest præcist tre år efter [Monster Magnets](http://www.zodiaclung.com/) ottende og seneste album *Mastermind* udkom, udsender New Jersey-bandet nyt album, der bærer titlen *Last Patrol*. De ni nye sange kan høres fra den 15. oktober og flere af dem uden tvivl også, når bandet giver koncert i VEGA i starten af det nye år. Første single blev udsendt i juli i form af nummeret ”[The Duke (of Supernature)](http://www.youtube.com/watch?v=PkYDyFJ8Vpk)”.

*Last Patrol* følger i hælene på *Mastermind* fra 2010, der blev vel modtaget herhjemme og bl.a. fik [4/6 stjerner af Gaffa](http://gaffa.dk/anmeldelse/45587) og følgende ord med på vejen:

”*Det åbnende firkløver af sange er samtidig nogle af de bedste, Monster Magnet har lavet siden gennembrudsalbummet* Powertrip*. Fra ”Bored With Sorcery”s heftige punkrock, der genkalder MC5, over det tunge singleudspil ”God And Punks” og det tilsvarende hårdtrockende ”Dig That Hole” er det en forrygende start på et album.*”

**Populært besøg i 2011**
Sidst Monster Magnet gæstede Danmark var i 2011, hvor bandet hyldede deres fans gennem over 20 år ved at tage på turné med deres måske mest populære album, *Dopes To Infinity* (1995). Her spillede bandet for et entusiastisk og engageret publikum i et [fyldt Lille VEGA](http://vega.dk/arrangementer/monster-magnet-4718.html).

Nu er Monster Magnet klar til at gentage successen og præsentere såvel klassiske som helt nye sange for deres danske publikum til koncerten i VEGA.

**Tegneserierock af den seriøse slags**

Amerikanske Monster Magnet er tegneserierock af den hårdtpumpende, småpsykedeliske slags. Tegneserierock som bliver serveret med glimt i øjet, men aldrig ender i den rene karikatur.

Opskriften har været nogenlunde den samme lige siden Monster Magnet startede ud i 1989 – nemlig garagerock a la The Stooges, et stænk traditionel, groovy metal a la Black Sabbath og vilde syretrips med udflydende olieplets-psykedelica på bagscenetæppet.

**Fakta om koncerten:**
Monster Magnet (US)
Mandag den 20. januar 2014 kl. 21

Lille VEGA, Enghavevej 40, 1674 Kbh. V

225 kr. + gebyr

Forsalget starter mandag 2. september via VEGAs hjemmeside og Billetnet.
Læs mere om koncerten på

*For yderligere information kontakt venligst*
Anders Madsen
Online-redaktør, VEGA

akm@vega.dk - 3326 0946